Document ID: 32004R0669

Europa-Parlamentets og Rådets forordning (EF) nr. 669/2004
af 31. marts 2004
om ændring af Rådets forordning (EF) nr. 1734/94 om finansielt og fagligt samarbejde med Vestbredden og Gazastriben
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 179,
under henvisning til forslag fra Kommissionen,
efter proceduren i traktatens artikel 251(1), og
ud fra følgende betragtninger:
(1) Den palæstinensiske økonomi må ikke forringes yderligere, og der bør derfor ydes støtte til forbedring af Den Palæstinensiske Myndigheds forvaltning og budgetbalance, og dens position som institution bør styrkes.
(2) Behovet for finansiel bistand vil vokse i Vestbredden og Gazastriben som følge af den seneste udvikling i fredsprocessen i Mellemøsten.
(3) Fællesskabet bør fortsat yde hjælp i overensstemmelse med Rådets forordning (EF) nr. 1734/94 af 11. juli 1994 om finansielt og fagligt samarbejde med de besatte områder(2).
(4) Forordning (EF) nr. 1734/94 bør revideres af Europa-Parlamentet og Rådet inden udgangen af 2005 for at tage højde for udviklingen i området, navnlig for så vidt angår gennemførelsen af køreplanen for fred (elementer af en resultatorienteret køreplan for en permanent løsning for begge stater på konflikten mellem Israel og Palæstina).
(5) Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser(3) fastlægger et fælles regelsæt for alle områder af Fællesskabets egne indtægter og udgifter. Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder(4) finder anvendelse på alle Fællesskabernes aktiviteter uden at berøre de bestemmelser i EF-reglerne, der er specifikke for de forskellige politikområder.
(6) Forordning (EF) nr. 1734/94 bør derfor ændres i overensstemmelse hermed -
UDSTEDT FØLGENDE FORORDNING:
Artikel 1
Forordning (EF) nr. 1734/94 ændres således:
1) Artikel 1 affattes således:
"Artikel 1
1. Fællesskabet iværksætter et finansielt og fagligt samarbejde med Vestbredden og Gazastriben for at bidrage til disse områders bæredygtige økonomiske, politiske og sociale udvikling. Gennemførelsen bygger på flerårige programmer, hvis omstændighederne tillader det.
2. Kommissionen udarbejder senest den 31. december 2005 en rapport, hvori denne forordning gennemgås, og hvori der tages højde for den seneste udvikling på området."
2) I artikel 2 foretages følgende ændringer:
a) Efter stykkke 3 indsættes følgende stykke:
"3a. Modtagerne af støtteforanstaltninger kan ikke blot omfatte stater og regioner, men også lokale myndigheder, regionale organisationer, offentlige organer, lokale eller traditionelle samfund, virksomhedsstøtteorganisationer, private virksomheder, kooperativer, gensidige selskaber, foreninger, stiftelser og ikke-statslige organisationer."
b) Efter stykke 6 tilføjes følgende stykke:
"7. Udbud er åbne på lige vilkår for alle fysiske og juridiske personer i medlemsstaterne og for Middelhavspartnerne som fastlagt i bilag I til Rådets forordning (EF) nr. 1488/96 af 23. juli 1996 om finansielle og tekniske ledsageforanstaltninger (MEDA) i forbindelse med reformen af de økonomiske og sociale strukturer inden for rammerne af Euro-Middelhavs-partnerskabet(5)."
3) I artikel 4 tilføjes følgende stykke:
"5. Finansieringsafgørelser og finansieringsaftaler og deraf følgende kontrakter skal blandt andet indeholde bestemmelser om tilsyn og finanskontrol udført af Kommissionen (og af Det Europæiske Kontor for Bekæmpelse af Svig (OLAF)), herunder kontrol og inspektion på stedet i overensstemmelse med Rådets forordning (Euratom, EF) nr. 2185/96(6), og revisioner udført af Revisionsretten, om nødvendigt på stedet. Der træffes foranstaltninger i overensstemmelse med proceduren i artikel 5 for at sikre en passende beskyttelse af Det Europæiske Fællesskabs finansielle interesser i overensstemmelse med Rådets forordning (EF, Euratom) nr. 2988/95(7). Undersøgelserne foretages om nødvendigt af OLAF i henhold til Europa-Parlamentets og Rådets forordning (EF) nr. 1073/1999(8)."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 31. marts 2004.

Labels: 15
5